**DĖL EUROPOS EKONOMINĖS ERDVĖS IR NORVEGIJOS FINANSINIŲ MECHANIZMŲ PROJEKTŲ NETIESIOGINIŲ IŠLAIDŲ**

Atsižvelgdami į kylančius klausimus bei projektų mokėjimo prašymų vertinimo metu nustatomas situacijas, atkreipiame Jūsų dėmesį ir primename, kad projekto **netiesioginės išlaidos yra tokios išlaidos, kurios nėra skiriamos tiesiogiai projekto veikloms įgyvendinti, tačiau yra būtinos projektui įgyvendinti ir galima nustatyti jų ryšį su tiesioginėmis projekto išlaidomis**. **Į netiesiogines išlaidas negali būti įtrauktos jokios tiesioginės tinkamos finansuoti išlaidos**[[1]](#footnote-1)**.** Rekomenduojame projekto įgyvendinimo metu iš netiesioginių išlaidų apmokėti tik tokias išlaidas, kurios neprieštarauja MAFT 275 punkto nuostatoms.

Iš projekto lėšų galimų apmokėti **netiesioginių išlaidų pavyzdžiai**: bendrų organizacijos išlaidų, susijusių su infrastruktūra (pvz., elektros energijos, gamtinių dujų, šildymo, vandens, valymo, apsaugos, patalpų priežiūros, ryšių ir kitos išlaidos), smulkiosios biuro įrangos bei kanceliarinių išlaidų, taip pat išlaidų, susijusių su horizontaliomis organizacijos veiklomis, tokiomis kaip administracinis ir finansų valdymas, žmogiškieji ištekliai, mokymai, teisinės konsultacijos ir kt., dalis, tenkanti projekto įgyvendinimui.

Atkreipiame dėmesį, kad pvz., projektą administruojančių ar veiklas vykdančių darbuotojų darbo užmokesčio, pirkimų išlaidos (pagrįstos ir patvirtintos paraiškoje kaip tiesioginės projekto išlaidos) projekto įgyvendinimo metu turėtų būti apmokamos tik iš projekto tiesioginių išlaidų, o iš netiesioginių išlaidų tokios tiesioginės darbo užmokesčio, pirkimų išlaidos ar jų dalis neturėtų būti apmokamos.

Primename, kad Jūsų projektui taikomas (-i) netiesioginių išlaidų nustatymo būdas (-ai) bei taikoma (-os) norma (-os) (kai netiesioginės išlaidos apmokamos supaprastintai) projekto vykdytojui ir partneriui (-iams) yra nustatytas (-i) projekto įgyvendinimo sutarties specialiosiose sąlygose, o maksimali (-ios) projekto vykdytojui ir partneriui (-iams) tenkanti (čios) netiesioginių išlaidų suma (-os) – projekto įgyvendinimo sutarties 1 priedo 9 dalyje. Prašome teikiant mokėjimo prašymus, kai taikoma, nepamiršti tinkamai deklaruoti ir netiesiogines išlaidas. Pasibaigus projektui, deklaruotų / apmokėtų, bet faktiškai nepanaudotų netiesioginių išlaidų projekto vykdytojas neturės grąžinti[[2]](#footnote-2).

Atkreipiame dėmesį, kad netiesioginių išlaidų sumos gali būti keičiamos vadovaujantis „Projekto netiesioginių išlaidų perskaičiavimo metodika“[[3]](#footnote-3).

Kilus klausimams dėl netiesioginių išlaidų ar kitiems klausimams, susijusiems su projekto išlaidų tinkamumu, siekiant sklandaus projektų įgyvendinimo, maloniai prašome konsultuotis su Jūsų projektui priskirtu CPVA projektų vadovu ar finansininku.

1. 2014–2021 m. Europos ekonominės erdvės ir Norvegijos finansinių mechanizmų administravimo ir finansavimo taisyklių (MAFT) 275 punktas [↑](#footnote-ref-1)
2. MAFT 279 punktas [↑](#footnote-ref-2)
3. Metodika: <https://www.norwaygrants.lt/mfiles/Documents/items/147/projekto_netiesioginiu_islaidu_perskaiciavimo_metodika.docx>,

   metodikos 1 priedas: <https://www.norwaygrants.lt/var/files/Projekto%20netiesiogini%C5%B3%20i%C5%A1laid%C5%B3%20perskai%C4%8Diavimo%20metodikos%201%20priedas.xlsx>,

   metodikos 2 priedas:

   <https://www.norwaygrants.lt/var/files/Projekto%20netiesiogini%C5%B3%20i%C5%A1laid%C5%B3%20perskai%C4%8Diavimo%20metodikos%202%20priedas.xlsx> [↑](#footnote-ref-3)